|  |  |
| --- | --- |
| **ΝΟΜΙΚΗ ΣΧΟΛΗ** |    |

 Αθήνα, 14/11/2024

**Πρόσκληση για επιλογή εξερχόμενων φοιτητών για σπουδές στο πλαίσιο του προγράμματος ERASMUS+ για φοίτηση στα Παν/μια μέλη της συμμαχίας Παν/μίων CIVIS το ακαδ. έτος 2025-26**

Σε συνέχεια του από 13/11/2024 εγγράφου της Αντιπρυτάνεως Ακαδημαϊκών, Διεθνών Σχέσεων και Εξωστρέφειας, Καθηγήτριας κ. Σοφίας Παπαϊωάννου, καλούνται οι προπτυχιακοί φοιτητές και οι υποψήφιοι διδάκτορες της Νομικής Σχολής, που ενδιαφέρονται να λάβουν μέρος στο πρόγραμμα CIVIS για το ακαδημαϊκό έτος 2025-2026 (χειμερινό ή εαρινό εξάμηνο), να υποβάλουν τα σχετικά δικαιολογητικά στη σελίδα eprotocol.uoa.gr (αίτηση CIVIS) από την **18/11/2024 μέχρι και την 2/12/2024.** Για περαιτέρω διευκρινίσεις ή πληροφορίες μπορείτε να απευθύνεστε στηνκυρία **Γ. Σταθοπούλου καθημερινά 10:00-13:00** στο **210 368 8747 ή μέσω ηλεκτρονικού ταχυδρομείου στη διεύθυνση** **erasmus@law.uoa.gr****.** Επιπλέον πληροφορίες θα βρείτεστην ηλεκτρονική διεύθυνση του Τμήματος Ευρωπαϊκών και Διεθνών Σχέσεων του Ε.Κ.Π.Α. <https://www.interel.uoa.gr>, όπου υπάρχει και ο πίνακας συνεργαζόμενων ιδρυμάτων προς επιλογή.

**ΠΕΡΙΓΡΑΦΗ ΠΡΟΓΡΑΜΜΑΤΟΣ CIVIS**

Το **Εθνικό και Καποδιστριακό Πανεπιστήμιο Αθηνών** είναι ένα από τα 11 Ευρωπαϊκά Πανεπιστήμια που συναποτελούν το πανεπιστημιακό Δίκτυο συνεργασίας με την επωνυμία CIVIS-«Πανεπιστήμιο Πολιτών της Ευρώπης», στο πλαίσιο της πρωτοβουλίας της Ευρωπαϊκής Επιτροπής “EUROPEAN UNIVERSITY”, η οποία χρηματοδοτείται από το πρόγραμμα Erasmus+. Τα δέκα άλλα Πανεπιστήμια είναι:  **Το Πανεπιστήμιο** **της Μασσαλίας**, **Aix Marseille Université,** (Aix-en-Provence και Μασσαλία, Γαλλία), **το Ελεύθερο Πανεπιστήμιο των Βρυξελλών, Université libre de Bruxelles** (Βρυξέλλες, Βέλγιο), το **Πανεπιστήμιο του Βουκουρεστίου**, **Universitatea din București** (Βουκουρέστι, Ρουμανία), το **Αυτόνομο Πανεπιστήμιο της Μαδρίτης**, **Universidad Autónoma de Madrid** (Μαδρίτη, Ισπανία), **το Πανεπιστήμιο Sapienza της Ρώμης,** **Sapienza Università di Roma** (Ρώμη, Ιταλία), **το Πανεπιστήμιο της Στοκχόλμης, Stockholms Universitet** (Στοκχόλμη, Σουηδία), το **Eberhard-Karls-Universität Tübingen** (Tübingen, Γερμανία), το **Πανεπιστήμιο της Γλασκώβης,** **University of Glasgow** (Γλασκώβη, Ην. Βασίλειο), το **Πανεπιστήμιο του Salzburg, Paris Lodron Universität Salzburg** (Salzburg, Αυστρία) και το **Πανεπιστήμιο της Λωζάνης**, **University of Lausanne** (Λωζάνη, Ελβετία).

Οι φοιτητές του ΕΚΠΑ μπορούν να υποβάλουν αίτηση για να μεταβούν σε κάποιο από τα συμμετέχοντα Παν/μια για ένα ή δύο εξάμηνα του ακαδ. έτους 2025-26. Η διάρκεια φοίτησης μπορεί να είναι έως δύο ακαδημαϊκά εξάμηνα, εκτός κι αν τίθεται συγκεκριμένος περιορισμός από το τμήμα του ΕΚΠΑ ή το συγκεκριμένο πρόγραμμα στο οποίο σπουδάζουν οι αιτούντες/ούσες ή από το ίδρυμα υποδοχής. Μόνο οι υποψήφιοι/ες διδάκτορες μπορούν, κατ΄ εξαίρεση, να συμμετάσχουν για μικρότερο χρονικό διάστημα (ελάχιστη διάρκεια: δύο μήνες). Επίσης, στο πλαίσιο του προγράμματος CIVIS, οι φοιτητές/τριες μπορούν να μετακινηθούν **με φυσική παρουσία έως 12 μήνες** συνολικά στον ίδιο κύκλο σπουδών (προπτυχιακό, διδακτορικό), ανεξάρτητα από τον αριθμό και το είδος των κινητικοτήτων (σπουδές ή πρακτική άσκηση). **Σημειώνεται ότι όλες οι μετακινήσεις θα πρέπει να έχουν ολοκληρωθεί έως τις 31/7/2026.**

|  |
| --- |
| **Ποσό μηνιαίας επιχορήγησης[[1]](#footnote-1)**Το ποσό της μηνιαίας επιχορήγησης των φοιτητών που θα μετακινηθούν στο εξωτερικό για σπουδές για το έτος 2025-2026 καθορίζεται ανάλογα με τη χώρα υποδοχής ως εξής: |
| **Ομάδα** | **Χώρα** | **Ποσό μηνιαίας επιχορήγησης (€/μήνα)** |
| **Ομάδα 1**Χώρες με υψηλό κόστος διαβίωσης | Αυστρία, Βέλγιο, Γαλλία, Γερμανία, Δανία, Ιρλανδία, Ισλανδία, Ιταλία, Ολλανδία, Λιχτενστάιν, Λουξεμβούργο, Νορβηγία, Σουηδία, Φινλανδία, Ηνωμένο Βασίλειο, Ελβετία | **520** |
| **Ομάδα 2**Χώρες με μεσαίο κόστος διαβίωσης | Ελλάδα, Εσθονία, Ισπανία, Κύπρος, Λετονία, Μάλτα, Πορτογαλία, Σλοβακία, Σλοβενία, Δημοκρατία της Τσεχίας | **470** |
| **Ομάδα 3**Χώρες με χαμηλότερο κόστος διαβίωσης | Βουλγαρία, Κροατία, Λιθουανία, Ουγγαρία, Πολωνία, Ρουμανία, Σερβία, Δημοκρατία της Βόρειας Μακεδονίας, Τουρκία | **420** |
| Επιπλέον χρηματοδότηση προβλέπεται από το πρόγραμμα ERASMUS+ για τους φοιτητές με λιγότερες ευκαιρίες με βάση οικονομικά και κοινωνικά κριτήρια. Επίσης, επιπλέον χρηματοδότηση προβλέπεται για τους φοιτητές με Ειδικές Ανάγκες για την κάλυψη τυχόν επιπρόσθετων δαπανών κατά τη διάρκεια της κινητικότητας στο εξωτερικό. |

**Επιχορήγηση για την κάλυψη μετακίνησης:**

Οι εξερχόμενοι/ες φοιτητές/τριες λαμβάνουν χρηματοδότηση για την κάλυψη δαπανών ταξιδίου, που υπολογίζεται βάσει χιλιομετρικής απόστασης ανάμεσα στον τόπο προέλευσης του μετακινούμενου και τον τόπο διεξαγωγής της δραστηριότητας. Σε αυτό ισχύουν οι τιμές ανά ζώνη χιλιομέτρων, σύμφωνα με τον ακόλουθο πίνακα.

|  |  |  |
| --- | --- | --- |
| **Διανυόμενη απόσταση** | **Συνήθης μετακίνηση** | **Πράσινη μετακίνηση[[2]](#footnote-2)** |
| Μεταξύ 10 και 99 χλμ. | 28 ευρώ ανά συμμετέχοντα | 56 ευρώ ανά συμμετέχοντα |
| Μεταξύ 100 και 499 χλμ. | 211 ευρώ ανά συμμετέχοντα | 285 ευρώ ανά συμμετέχοντα |
| Μεταξύ 500 και 1999 χλμ. | 309 ευρώ ανά συμμετέχοντα | 417 ευρώ ανά συμμετέχοντα |
| Μεταξύ 2000 και 2999 χλμ. | 395 ευρώ ανά συμμετέχοντα | 535 ευρώ ανά συμμετέχοντα |
| Μεταξύ 3000 και 3999 χλμ. | 580 ευρώ ανά συμμετέχοντα | 785 ευρώ ανά συμμετέχοντα |
| Μεταξύ 4000 και 7999 χλμ. | 1188 ευρώ ανά συμμετέχοντα | 1188 ευρώ ανά συμμετέχοντα |
| 8000 χλμ. ή άνω | 1735 ευρώ ανά συμμετέχοντα | 1735 ευρώ ανά συμμετέχοντα |

**Προϋποθέσεις συμμετοχής των φοιτητών στο πρόγραμμα CIVIS**

Δικαίωμα συμμετοχής/αίτησης στο πρόγραμμα έχουν οι φοιτητές/τριες που πληρούν τις ακόλουθες προϋποθέσεις:

* Οι προπτυχιακοί/ές φοιτητές/τριες πρέπει να είναι εγγεγραμμένοι/ες τουλάχιστον στο δεύτερο έτος σπουδών τη στιγμή που υποβάλλουν την αίτηση και να έχουν εξεταστεί επιτυχώς σε 10 (δέκα) τουλάχιστον μαθήματα οποιουδήποτε έτους μέχρι και την εξεταστική περίοδο Σεπτεμβρίου του προηγούμενου ακαδημαϊκού έτους.
* Οι φοιτητές/τριες που βρίσκονται στο τελευταίο έτος φοίτησης ή είναι επί πτυχίω, έχουν δικαίωμα συμμετοχής μόνο αν χρωστούν ικανό αριθμό μαθημάτων, τα οποία να αντιστοιχούν τουλάχιστον σε 30 Πιστωτικές μονάδες (ECTS credits) ανά εξάμηνο φοίτησης στο εξωτερικό, ώστε να έχουν μεγαλύτερη δυνατότητα επιλογής μαθημάτων από το πρόγραμμα σπουδών του Πανεπιστημίου υποδοχής και, αντίστοιχα, αναγνώρισής τους στο ΕΚΠΑ.
* Οι φοιτητές/τριες πρέπει να έχουν **επίπεδο γλωσσομάθειας τουλάχιστον Β2** για τη γλώσσα διδασκαλίας των προσφερόμενων μαθημάτων του Πανεπιστημίου υποδοχής για τους εισερχόμενους/ες φοιτητές/τριες Erasmus+/CIVIS. Η πιστοποίηση του επιπέδου γλωσσομάθειας γίνεται αποκλειστικά με την προσκόμιση του αντίστοιχου διπλώματος κατά την υποβολή της αίτησης συμμετοχής. Φοιτητές/τριες που δεν έχουν το αντίστοιχο δίπλωμα γλωσσομάθειας όταν υποβάλλουν αίτηση συμμετοχής στο Τμήμα τους δεν είναι επιλέξιμοι/ες. Τα διπλώματα που γίνονται δεκτά είναι αυτά τα οποία αναγνωρίζει το ΑΣΕΠ ([ΑΠΟΔΕΙΞΗ ΓΛΩΣΣΟΜΑΘΕΙΑΣ](http://www.interel.uoa.gr/fileadmin/interel.uoa.gr/uploads/ERASMUS_STUDIES_OUT_23-24/pararthma_glwssomatheias__A2_7_4_2023_15752_.pdf))**. Αν το Πανεπιστήμιο υποδοχής απαιτεί επίπεδο ανώτερο του Β2, αυτό θα αποτελεί προϋπόθεση επιλογής για το συγκεκριμένο Πανεπιστήμιο. Εάν απαιτεί επίπεδο κατώτερο του Β2, τότε ισχύει υποχρεωτικά ως προϋπόθεση επιλογής το οριζόμενο από το ΕΚΠΑ Β2 επίπεδο γλωσσομάθειας.**

**Κριτήρια επιλογής φοιτητών CIVIS**

**Προπτυχιακοί/ές φοιτητές/τριες**

1. **Μέσος όρος βαθμολογίας** με βάση την αναλυτική βαθμολογία των φοιτητών/τριών μετά την τελευταία εξεταστική περίοδο έως τη στιγμή που κάνουν αίτηση για μετακίνηση CIVIS
2. **Ποσοστό μονάδων ECTS που έχουν συγκεντρώσει μέχρι την υποβολή της αίτησης (σύμφωνα με το σύνολο των μαθημάτων του προγράμματος σπουδών)**.
3. **Επίπεδο γνώσης της γλώσσας διδασκαλίας** στο Πανεπιστήμιο υποδοχής (τίτλος επιπέδου **Β2 ή ανώτερου**).
4. **Επίπεδο γνώσης της γλώσσας της χώρας υποδοχής** (αν δεν ταυτίζεται με τη γλώσσα διδασκαλίας)

**Υποψήφιοι/ες διδάκτορες**

**1. Βαθμός Πτυχίου**

**2. Βαθμός Μεταπτυχιακού Διπλώματος Ειδίκευσης**

**3. Επίπεδο γνώσης της γλώσσας διδασκαλίας** στο Πανεπιστήμιο υποδοχής (τίτλος επιπέδου **Β2 ή ανώτερου**).

**4.Επίπεδο γνώσης της γλώσσας της χώρας υποδοχής** (αν δεν ταυτίζεται με τη γλώσσα διδασκαλίας)

*Για την επιλογή υποψηφίων διδακτόρων είναι απαραίτητη η αιτιολογημένη εισήγηση της Τριμελούς Συμβουλευτικής Επιτροπής, στην οποία θα αναγράφεται το θέμα της διατριβής και θα βεβαιώνεται ότι το πρόγραμμα που θα ακολουθήσουν οι υποψήφιοι/ες στο εξωτερικό θα αποτελέσει μέρος της ερευνητικής τους εργασίας για την εκπόνηση της διδακτορικής τους διατριβής, καθώς και ότι θα προσμετρηθεί στον συνολικό χρόνο των σπουδών τους.*

Από τη Γραμματεία της Νομικής Σχολής

1. Οι κινητικότητες για το ακαδημαϊκό έτος 2025-26 θα χρηματοδοτηθούν από το σχέδιο **2024-1-EL01-KA131-HED-000195680**. Τα ποσά που αναγράφονται στην παρούσα πρόσκληση είναι εκείνα που έχουν οριστεί από την Εθνική Μονάδα (Ι.Κ.Υ.) για το εν λόγω σχέδιο. [↑](#footnote-ref-1)
2. Ως πράσινη μετακίνηση ορίζεται η μετακίνηση με μειωμένο αποτύπωμα άνθρακα ή εν γένει περιβαλλοντικό αποτύπωμα, όπως πχ. λεωφορείο, τρένο ή συνεπιβατισμό (carpooling). [↑](#footnote-ref-2)